પહેલાં તો એવું મનાતું હતું કે ગંદા પાણીના મચ્છરથી મેલેરિયા, ચિકનગુનિયા જેવી બીમારી થાય છે. ડેન્ગ્યુ આવ્યો પછી ખબર પડી કે ચોખ્ખા પાણીમાં થતાં મચ્છરોથી પણ બીમારી થાય છે. એક સમયે એવું પણ મનાતું કે મેલેરિયા ગરીબોનો રોગ છે, ગરીબો સ્વચ્છતાનું પૂરું ધ્યાન નથી રાખતાં એટલે બીમાર પડે છે. જોકે એ ભ્રમ પણ હવે ભાંગી ગયો છે, મચ્છરની ચુંગાલમાંથી કોઇ બચી શકતું નથી. તમને ખબર છે, આખી દુનિયામાં બધા મળી અંદાજે 2500થી વધુ જાતના મચ્છરો થાય છે. મચ્છરો માત્ર માણસોને જ નહીં, પશુઓને પણ પરેશાન કરે છે. પશુપાલન કરનારા લોકો ઢોરના વાડાને મચ્છરોથી સુરક્ષિત રાખવા અનેક પ્રયત્નો કરે છે.